Gewapende roof op bus: Busbestuurder sterk aan | Maroela Media
Gewapende roof op bus: Busbestuurder sterk aan
Die Metrobus waar die skietery op 1 April 2015 in Roodepoort, Gauteng plaasgevind het Foto: @Radio702, Twitter
Die busbestuurder wat Woensdag geskiet en gewond is nadat hy sy passasiers in Roodepoort, Gauteng, tydens ŉ gewapende roof wou beskerm, sterk aan in die hospitaal.
“Die bestuurder, Selelo Edward Marwala (58), wat in die maag geskiet is, sterk aan in die Flora-kliniek nadat die koeël tydens ŉ operasie verwyder is,” het Esther Dryer, woordvoerder van Metrobus, aan News24 gesê.
Een passasier is skrams getref. Niemand anders is beseer nie.
“ŉ Groep van ses gewapende mans het net voor 06:00 in die bus gespring toe die op die hoek van Hendrik Potgieter- en Ontdekkersweg stilgehou het om ŉ passasier op te laai,” het Dryer gesê. “Die mans het lukraak begin skiet, vermoedelik om die passasiers te intimideer en die busbestuurder het ingegryp.”
Volgens haar ondersoek Metrobus maniere om die veiligheid van die passasiers op hierdie betrokke roete te verseker, aangesien soortgelyke voorvalle al in die verlede voorgekom het. “Ons het met die polisie en die Johannesburgse metropolisie vergader, en hulle as hulle ons nie kan help nie, sal ons van ŉ privaat veiligheidsmaatskappy gebruik moet maak.”
Volgens Dryer is niemand nog tydens vorige voorvalle geskiet nie. “Ons vermoed wel dit is dieselfde bende,” het sy bygevoeg.
Metrobus is vol verwagting dat die polisie die busse kan vergesel of dat polisiebeamptes saam met die passasiers in die busse kan ry.
Nog foto’s: Talk Radio 702
SANParke gaan 286 witrenosters verkoop
Man ernstig beseer wat by sandbank afspring
Die vuilgoed moet afgeskrik word deur die doodstraf, op tv nuus gisteraand oor die berig verskyn oorgewig geregsdienaars, wonder of hul ooit kan hardloop as hul moet optree.